รัฐมนตรีว่าการกระทรวงคมนาคม ยืนยัน ยังไม่ปรับขึ้นค่าโดยสารแท็กซี่ พร้อมเปิดช่องทางโซเชียลมีเดียรับฟังความคิดเห็นประชาชน
รัฐมนตรีว่าการกระทรวงคมนาคม ยืนยัน ยังไม่ปรับขึ้นค่าโดยสารแท็กซี่ เป็นการรับฟังข้อเสนอไว้ศึกษารายละเอียด พร้อมเปิดช่องทางโซเชียลมีเดียรับฟังความคิดเห็นประชาชน ก่อนตัดสินใจ    นายศักดิ์สยาม ชิดชอบ รัฐมนตรีว่าการกระทรวงคมนาคม ยืนยันว่า ยังไม่มีการประกาศปรับขึ้นราคาค่าโดยสารแท็กซี่ ตามข้อเสนอของกลุ่มผู้ประกอบการแท็กซี่ โดยเป็นการรับฟังข้อเรียกร้อง แล้วนำมาศึกษารายละเอียด ซึ่งได้สั่งการให้หน่วยงานที่เกี่ยวข้องกับการให้บริการขนส่งโดยสารสาธารณะทั้งระบบของกระทรวงคมนาคม รวมถึงหน่วยงานที่มีงานก่อสร้างเส้นทางต่างๆที่อาจกระทบต่อผู้สัญจร จัดตั้งทีม “Social public hearing and Hotline” ในช่องทางโซเชียลมีเดีย โดยเบื้องต้นใช้เพจของแต่ละหน่วยงานที่มีอยู่แล้ว เพื่อเปิดหัวข้อให้ประชาชนเข้ามาแสดงความคิดเห็นและข้อเสนอแนะต่างๆ ตั้งแต่วันที่ 13 ส.ค. – 27 ส.ค.2562นี้ จากนั้นให้รวบรวมข้อสรุปกลับมายังตนเองเพื่อประกอบการพิจารณาในระยะเวลา 1 เดือน ก่อนที่กระทรวงคมนาคมจะนัดกลุ่มผู้ประกอบการรถตู้ ผู้ประกอบการวินมอเตอร์ไซค์รับจ้าง,ผู้ประกอบการรถแท็กซี่มิเตอร์ มาสรุปเรื่องค่าบริหารและแก้ไขปัญหาในภาพรวมร่วมกัน     ทั้งนี้ต้องดูว่าผู้ประกอบการมีต้นทุนจริงๆอย่างไรจะได้แก้ไขได้ตรงจุด โดยเบื้องต้น มีการเพิ่มรายได้แก่ผู้ขับรถแท็กซี่อีกหลายช่องทาง เช่น การเพิ่มโฆษณาบนรถ ขณะเดียวกันเพื่อป้องกันความเข้าใจที่คลาดเคลื่อนจากกระแสข่าวต่างๆ ต้องยกระดับปรับปรุงคุณภาพการบริการ จะได้เป็นแนวทางการปรับค่าโดยสารในอนาคตได้อย่างเหมาะสม  ดังนั้นหากประชาชนมีความคิดเห็นอย่างไร สามารถเสนอมาได้ผ่านทางโซเชียลมีเดียของทุกหน่วยงานในกระทรวงคมนาคม